**PÁLYÁZATI FELHÍVÁS**

**Erasmus+ munkatársak/kutatók/oktatók
tanulási, továbbképzési célú mobilitására (STT)
az uniós tagállamokban és a programhoz társult harmadik országokban (KA131)**

1. **A pályázat célja, rendeltetése**

A pályázati felhívás célja lehetőséget biztosítani az Eszterházy Károly Katolikus Egyetem (a továbbiakban EKKE) oktatási, illetve adminisztratív és kutatási feladatokat ellátó munkatársai számára külföldi szakmai továbbképzési és kutatás-fejlesztési mobilitásban való részvételre az Európai Unió Erasmus+ programja keretén belül.

A **munkatársi mobilitás** általános célja, hogy az intézmény munkatársai szakmai fejlődésüket előmozdító, munkaterületükhöz szorosan kötődő, az Egyetemen végzett mindennapi munkája szempontjából releváns képzési célú tevékenységben vegyenek részt külföldi szervezeteknél, intézményeknél tudástranszfer vagy készségek fejlesztése céljából, melynek keretében saját maguk, valamint szervezeti egységük számára is jól hasznosítható tapasztalatokat ismerhetnek meg, nemzetközi jó gyakorlatokat sajátíthatnak el és implementálhatják azokat hazaérkezést követően. A kutatás-fejlesztési mobilitás elsődleges célja a kutatási együttműködések kialakítása és a nemzetközi kapcsolatok fejlesztése.

A képzési mobilitás hozzájárul a munkatársak személyes és szakmai fejlődéséhez, gyakorlati tudásuk fejlesztéséhez, lehetőséget nyújt továbbképzésre, tapasztalatcserére, bevált gyakorlatok átvételére, elősegíti az intézményi együttműködést és erősíti a gazdasági szférával kialakított kapcsolatokat.

Munkatársi képzési mobilitás céljai:

* nemzetközi partnerkapcsolatok ápolása és új együttműködések elősegítése, kiépítése;
* szakértelem, módszertan és tapasztalat cseréje, bővítése;
* a résztvevő szakmai tapasztalatainak bővítése, személyes és szakmai fejlődésének elősegítése, készségei és gyakorlati tudásának fejlesztése, továbbképzés;
* tapasztalatcsere, bevált gyakorlatok átvétele;
* az intézményi együttműködés és a gazdasági szférával kialakított kapcsolatok erősítése.
1. **A projektben támogatható tevékenységek**

A képzési célú mobilitás időtartama (utazás nélkül) **minimum 2 nap, maximum 60 nap**. A minimális időtartam két egymást követő napot jelent.

**A képzési mobilitás formái:**

* kutatási tevékenység, kutatási együttműködés fejlesztése
* szakmai látogatás, közvetlen munkahelyi megfigyelés (job shadowing) a partnerintézménynél hasonló munkakörben dolgozó kollégák munkájának megismerése céljából
* képzési célú esemény (pl. továbbképzés, tanfolyam, Erasmus+ nemzetközi hét, kivéve konferencián való részvétel)
* nyelvi, oktatási készségek fejlesztését célzó és egyéb szakmai képzések, tanfolyamok, kurzusok, szemináriumok

A mobilitás kizárólag fizikai mobilitás lehet, azaz elvárás a kiutazás a fogadó országba, itthonról teljesített online tevékenység esetén a résztvevő nem jogosult ERASMUS+ ösztöndíjra.

Konferencián való részvétel nem támogatható!

1. **A mobilitás megvalósításának helyszíne:**

EU-tagállamok és a programhoz társult harmadik országok:

* az Európai Unió tagállamai (Ausztria, Belgium, Bulgária, Ciprus, Cseh Köztársaság, Dánia, Észtország, Finnország, Franciaország, Görögország, Hollandia, Horvátország, Írország, Lengyelország, Lettország, Litvánia, Luxemburg, Málta, Németország, Olaszország, Portugália, Románia, Spanyolország, Szlovákia, Szlovénia, Svédország)
* nem EU tagállamként a programban szintén részt vesz: Észak-Macedón Köztársaság, Izland, Liechtenstein, Norvégia, Törökország, Szerbia

Képzési célú mobilitás folytatható az uniós tagállamok vagy a programhoz társult harmadik országok bármely  **felsőoktatási vagy szakmai jellegű intézményében** (ez utóbbi lehet a munkaerőpiacon vagy az oktatás, a képzés, az ifjúság, a kutatás és az innováció területén tevékenykedő állami vagy magán intézmény, pl. vállalkozás, kormányzati és nem kormányzati szerv, szövetség, közintézmény, kereskedelmi kamara, non-profit szervezet, alapítvány, egyesület, kutatóközpont, könyvtár, pályaválasztási tanácsadó szerv, tréning központ, stb.), mely az adott tevékenység megvalósításához megfelelő szakmai felkészültséggel és háttérrel rendelkezik.

A mobilitás helyszíne nem lehet Magyarország és a pályázó állandó lakóhelye szerinti ország sem.

1. **Igényelhető támogatás (ösztöndíj)**

A résztvevők a mobilitás ideje alatt pénzügyi támogatást (Erasmus+ ösztöndíjat) kapnak külföldi képzési célú tevékenységük megvalósításához a KA131 mobilitási projektből, amely megélhetési támogatást és útiköltség támogatást foglal magában. Az ösztöndíj összege differenciált, függ az oktatási tevékenység időtartamától és a célországtól.

Két részből áll: **megélhetési támogatás (napidíj) + útiköltség támogatás (átalány díj)**

1. **Megélhetési támogatás**

A fizikai mobilitási napokra adható (étkezéshez és helyi közlekedéshez való hozzájárulás), mértéke a fogadó országtól függően:

|  |  |  |
| --- | --- | --- |
| Fogadó ország | 1-14. nap (EUR/nap) | 15-60. nap EUR/nap (70%) |
| Magas megélhetési költségű országok:Ausztria, Belgium, Dánia, Finnország, Franciaország, Hollandia, Írország, Izland, Liechtenstein, Luxemburg, Németország, Norvégia, Olaszország, Svédország13. régió országai: Andorra, Monaco, San Marino, Vatikán14. régió: programhoz nem társult harmadik országok | 170 | 119 |
| Közepes megélhetési költségű országok:Ciprus, Cseh Köztársaság, Észtország, Görögország, Lettország, Málta, Portugália, Spanyolország, Szlovákia, Szlovénia | 152 | 106 |
| Alacsonyabb megélhetési költségű országok:Bulgária, Horvátország, Litvánia, Észak-Macedón Köztársaság, Lengyelország, Románia, Szerbia, Törökország | 132 | 92 |

**A támogatás összege: a célország napi megélhetési rátája a kinn töltött napok számával szorozva.**

A mobilitási időszak kezdő napja az a nap, amelyen a résztvevő először köteles a fogadó intézménynél megjelenni, a befejező napja az a nap, amikor a résztvevő a fogadó intézménynél utoljára köteles megjelenni.

Azonban megélhetési támogatás az utazás napjaira is adható, az alábbi feltételekkel:

Szomszédos ország esetén egy, nem szomszédos ország esetén kettő utazási napra jogosult megélhetési támogatást kapni a kiutazó.

1. **Útiköltség támogatás**

A kiindulás helyétől a tevékenység helyszínéig történő utazásra, illetve a visszaútra fizetett, a résztvevők utazási költségeihez való hozzájárulás. A támogatás összege a távolsági sávokhoz megállapított egységköltség-hozzájárulás az utazás típusának figyelembe vételével (standard vagy környezettudatos). A támogatás az EKKE telephelye (Eger/Jászberény) és a fogadó intézmény/szervezet közötti egyirányú útnak az Európai Bizottság által működtetett oldalon elérhető online távolságkalkulátorral mért távolsága alapján kerül kiszámításra (<https://erasmus-plus.ec.europa.eu/resources-and-tools/distance-calculator>).

Az utazás megvalósítható saját személygépkocsival, tömegközlekedéssel (autóbusz, vonat, repülő, stb.) vagy autómegosztással (telekocsi) is.

A kiindulási hely és a célintézmény közötti távolság kizárólag az Európai Bizottság által közzétett távolságkalkulátor segítségével számítható ki. Az útiköltség minden közlekedési eszközt illetően egységesen a távolságkalkulátor alapján kerül megállapításra.

|  |  |  |
| --- | --- | --- |
| **Utazási távolság**(kiindulási és célintézmény közötti távolság) | **Standard utazás**(oda-vissza utazásra számítva) | **Környezettudatos„zöld utazás”**(oda-vissza utazásra számítva) |
| 10 – 99 km: | 28 €/fő | 56 €/fő |
| 100 – 499 km: | 211 €/fő | 285 €/fő |
| 500 – 1 999 km: | 309 €/fő | 417 €/fő |
| 2 000 – 2 999 km: | 395 €/fő | 535 €/fő |
| 3 000 – 3 999 km: | 580 €/fő | 785 €/fő |
| 4 000 – 7 999 km: | 1 188 €/fő | 1 188 €/fő |
| 8 000 – 19 999 km: | 1 735 €/fő | 1 735 €/fő |

**„Zöld utazás”** („green travel”): amennyiben a résztvevő környezetbarát utazási módot, alacsony károsanyag-kibocsátású közlekedési eszközöket (autóbusz, vonat, kerékpár, közös autóhasználat – telekocsi) vesz igénybe a ki- és/vagy visszautazásához, úgy a környezettudatos „zöld utazási” egységköltség-hozzájárulást veheti igénybe. Hajó, repülőgép, (elektromos) autó nem tekinthető zöld utazásnak.

A környezettudatos utazási hozzájárulás a résztvevő nyilatkozata és az utazás megtörténtének bizonyítása alapján kerül megítélésre és kifizetésre. A ki- és visszautazás módját a résztvevőnek dokumentálnia kell utazási jegyekkel vagy kifizetési bizonylatokkal (buszjegy, vonatjegy, átutalási bizonylat, autómegosztás nyilatkozat, stb.), melyeket a hazaérkezést követően le kell adnia a Nemzetközi Stratégiai és Kapcsolatfejlesztési Osztályra.

* Zöld utazásnak tekinthető minden tömegközlekedési eszköz, ami nem repülő- és hajóút, illetve személygépkocsi esetén az autómegosztás (telekocsi) – amennyiben ugyanabba a célintézménybe utazik legalább kettő, Egyetem alkalmazásában dolgozó személy vagy utastársként akár egyetemi hallgató is.
* A zöld utazási támogatás országok közöttiutazás esetén adható. Pl.: Ha a résztvevő Barcelonába repülővel megy és Barcelonából Madridba vonattal, nem jár a zöld utazási támogatás.
* Csak akkor jár zöld utazási támogatás, ha az oda- és visszautazás nagyobb része (több mint 50%-a) környezettudatos módon valósul meg. Az egy irányba megvalósuló zöld utazás nem fogadható el zöld utazásnak.
* Az utazási formát az utazási dokumentumokkal,továbbá a Zöld utazás nyilatkozattal tudják igazolni a kiutazók. Olyan utazási forma esetén, amelynél utazási dokumentáció nem áll rendelkezésre (pl. autómegosztás), adott esetben a nyilatkozat önmagában is elegendő.
* A résztvevők az utazási igazolásaikat (pl. vonatjegy, buszjegy, telekocsi nyilatkozat) kötelesek megőrizni és kérésre benyújtani a Nemzetközi Stratégiai és Kapcsolatfejlesztési Osztályra.

500 km alatti utazásokat alacsony kibocsátású közlekedési eszközzel ajánlott teljesíteni.

A kiutazást a résztvevő önálló szervezésben valósítja meg, az ösztöndíj felhasználásáról a nyertes pályázó nem tartozik tételes elszámolással, így utazását, valamint annak szervezését egyéni hatáskörben intézi. Vízumot, utasbiztosítást, szállást a kiutazó munkatársnak saját felelősségére magának kell intéznie, és az ezekkel kapcsolatos költségeket is ő viseli. Sem az EKKE, sem a fogadó intézmény nem köteles szállás, utazás, biztosítás ügyében intézkedni a résztvevő számára.

**Kötelező** **teljes körű utasbiztosítás** (egészség-, felelősség- és balesetbiztosítás) **megkötése** valamely biztosító társaságnál az utazási napokra és a mobilitás teljes időtartamára, mivel az európai egészségbiztosítási kártya alapján az EU tagországaiban igénybe vehető ingyenes egészségügyi szolgáltatások korlátozottak.

Az Erasmus+ támogatás hozzájárul a külföldi mobilitás megvalósításához, de előfordulhat, hogy nem fedezi teljes egészében a kiutazás és a kint tartózkodás költségeit, ezért
– esetenként – szükség lehet egyéb kiegészítő források igénybevételére, egyéni vagy más anyagi hozzájárulásra is. Megengedett bármely egyéb, nem Európai Uniós finanszírozási forrásból származó támogatás igénybevétele, és nyertes pályázat esetén nyilatkozni szükséges arról, hogy a pályázó a mobilitás ideje alatt nem részesül más uniós támogatásban.

Az ösztöndíjak összegeit az Európai Unió és a Tempus Közalapítvány határozta meg, ezek összegén az intézmény nem változtathat.

Amennyiben a pályázó a fogadó szervezet/intézmény alkalmazottja, vagy a fogadó szervezet/intézmény részben vagy egészben finanszírozza a kiutazás és/vagy a kint tartózkodás költségeit, akkor Erasmus+ ösztöndíjra a pályázó nem jogosult.

A mobilitás lebonyolítása a támogatási szerződés megkötésének pillanatában a KA131-es projektre érvényes Erasmus+ mobilitási szabályzat szerint fog történni.

**V. A pályázás feltételei**

Erasmus+ képzési mobilitásra pályázatot nyújthat be:

* az EKKE állományában dolgozó magyar állampolgárságú, vagy Magyarországon érvényes letelepedési, illetve tartózkodási engedéllyel rendelkező, **főállású** (azaz határozatlan időre szóló munkaszerződéssel foglalkoztatott), **vagy teljes állást betöltő**, meghatározott időre kötött munkaszerződéssel foglalkoztatott adminisztratív és egyéb területen dolgozó **munkatársa**;
* az EKKE főállású, félállású, óraadó **oktatója, kutatója,** aki a fogadó intézményben képzési célú mobilitásban venne részt.

Pályázóval, képzési célú tevékenységgel szembeni további feltételek:

* Nyertes pályázat esetén támogatási szerződés kizárólag **aktív** **foglalkoztatási (illetve óraadó esetén megbízási) jogviszonnyal** rendelkező alkalmazottal köthető.
* A pályázónak a programban való részvételhez megfelelő nyelvtudással (angol vagy a célország nyelve) kell rendelkeznie (B2 szint).
* Az egyéni pályázatban megfogalmazott munkatervnek összhangban kell lennie a mobilitás céljával és a pályázó munkakörével, valamint a szervezeti egység és az Egyetem stratégiai céljaival. A képzési mobilitás célja kizárólag a saját munkakörrel kapcsolatos továbbképzési tevékenység lehet.
* Az Erasmus+ képzési mobilitási program **nem támogat konferencia-részvételt**.
* **Nem lehet** pályázatot benyújtani **Magyarországon** **vagy** a résztvevő **állandó lakóhelye szerinti országban** lévő szervezetben/intézményben megvalósuló képzési tevékenységre.
* A fogadóintézmény/-szervezet **utólagos módosítására nincs** lehetőség.
* A képzési célú mobilitás időtartama minimum **2 egymást követő munkanap, melybe az utazási napok nem számítanak bele**.
* Az EKKE-nek és fogadó szervezetnek/intézménynek, valamint a pályázónak a mobilitási időszak kezdetét megelőzően **mobilitási megállapodást („Mobility Agreement”-et)** kell kötniük.

**Az elbírálás során előnyt jelent:**

* akinek intézete/tanszéke a beérkező külföldi hallgatók számára biztosít idegen nyelvű kurzust/kurzusokat;
* aki még nem vett részt a programban;
* aki angol nyelvű képzések oktató és/vagy szervező munkájában részt vesz;
* aki elősegíti a nemzetközi hallgatók integrációját és/vagy tanulmányi előmenetelét saját munkakörén belül;
* az a pályázat, amelynek keretében az oktató/kutató/munkatárs olyan, a szakterületéhez közel álló kutatási tevékenységet fog végezni, amely közvetlen és mérhető eredménnyel járul hozzá az adott tanszék/intézet tudományos munkájához, oktatási tevékenységéhez, az oktató személyes előmeneteléhez;
* akinek megpályázott képzése olyan tudást/információt nyújt a résztvevőknek, amely az EKKE-n szükséges/hiányzik, és a mobilitással olyan készségek, képességek fejlődnek, melyeket munkája során alkalmazni tud;
* az a pályázó oktató/kutató/munkatárs aki olyan innovatív/kevésbé használt oktatási módszereket ismer meg és sajátít el kint tartózkodása alatt, melyet hétköznapi munkája során ezt követően alkalmaz;
* az a pályázó oktató/kutató/munkatárs, aki olyan módszereket, jó gyakorlatokat ismer meg, melyek segítik az egyetem idegen nyelvű kurzus/képzési portfóliójának fejlesztését;
* aki vállalja, hogy a képzésen megszerzett tudást szervezett keretek között megosztja munkatársaival, aktív disszeminációs tevékenységet vállal, pl. fényképes beszámoló írása az egyetem weboldalára és/vagy hallgatóknak előadást tart saját mobilitásáról Erasmus roadshow, Erasmus days rendezvényeken;
* aki vállal az EKKE-t népszerűsítő promóciós és információgyűjtési tevékenységet mobilitása során.

**VI. Kizáró okok**

* a pályázó hibájából meghiúsult korábbi mobilitási program
* korábbi megítélt pályázati összeg nem megfelelő felhasználása
* benyújtási határidőn túl (legkésőbb a mobilitási program kezdete előtt 2 hónappal) beérkezett pályázatok
* korábban megvalósult mobilitási program beszámolójának elmulasztása
* a pályázó a fogadó intézmény/szervezet alkalmazottja, vagy a fogadó intézmény/szervezet részben vagy egészben finanszírozza a kiutazás és/vagy a kint tartózkodás költségeit
* a mobilitás helyszíne Magyarország vagy a pályázó állandó lakóhelye szerinti ország

**VII. A pályázat benyújtása**

A pályázatokat magyar nyelven (kivéve angol anyanyelvi munkatársak esetén), elektronikusan kérjük elkészíteni, majd az eredeti aláírással (kék tintával) ellátott példányt szkennelt formában kérjük benyújtani a Nemzetközi Stratégiai és Kapcsolatfejlesztési Osztályhoz az international@uni-eszterhazy.hu e-mail címre, valamint az illetékes kapcsolatfejlesztési referens e-mail címére.

A pályázatok benyújtásának határideje: **legkésőbb 2 hónappal a tervezett kiutazást megelőzően**

Felhívjuk a kedves pályázók figyelmét, hogy a minden hónapban összehívásra kerülő nemzetközi bizottsági ülésen csak **az aktuális hónap 10. napjáig beérkezett pályázatok kerülnek elbírálásra**! A hónap 10. napja után benyújtott pályázatok támogatásáról csak a következő havi bizottsági ülésen születik döntés.

**A pályázat részeként benyújtandó dokumentumok**:

* kitöltöttPályázati adatlap, a pályázó aláírásával és az intézetvezető/osztályvezető jóváhagyásával
* környezettudatos utazás esetén Zöld utazás nyilatkozat

**A pályázati felhívás letölthető mellékletei:**

* Pályázati adatlap
* az EKKE intézményközi szerződéseinek listája - de bármely más felsőoktatási vagy szakmai jellegű intézmény is megpályázható
* Mobility Agreement for Training (STT)
* Autómegosztás (telekocsi) nyilatkozat
* Zöld utazás nyilatkozat
* Beszámoló

**A pályázati feltételeknek nem megfelelő, vagy határidő után** (legkésőbb 2 hónappal a tervezett kiutazás előtt) **érkező pályázatokat nem áll módunkban elfogadni.** Hiányzó iratok esetén a Nemzetközi Stratégiai és Kapcsolatfejlesztési Osztály felszólítást küld a Pályázati adatlapon megadott e-mail címre, az iratok pótlására a felszólítás kiküldését követő 5 munkanapon belül van lehetőség.

További információk az Erasmus+ programról:

Európai Bizottság: <https://ec.europa.eu/info/index_hu>

Tempus Közalapítvány: <https://tka.hu/>

A benyújtott pályázatokat a beérkezést követő 3 héten belül a Nemzetközi Bizottság bírálja el, hiánypótlás esetén is.

**VIII. Mobilitás folyamata**

* + - * a pályázó benyújtja a pályázati dokumentációt
			* döntéshozó testület (Nemzetközi Bizottság) döntése, kiértesítés
			* kapcsolatfelvétel a mobilitást célzó szervezettel/intézménnyel, kiutazás és képzési célú tevékenység egyeztetése, dátum véglegesítése
			* a kiutazó által aláírt mobilitási megállapodás (Mobility Agreement for Training) eljuttatása a Nemzetközi Stratégiai és Kapcsolatfejlesztési Osztályra (szkennelt példányának az international@uni-eszterhazy.hu, illetve az illetékes kapcsolatfejlesztési referens e-mail címére való elküldése), továbbá a szükséges személyi adatok eljuttatása az NSKO munkatársa részére
			* a kapcsolatfejlesztési referens gondoskodik a Mobility Agreement teljes körű (a fogadó intézmény által elektronikus úton történő) aláírásáról
			* a kapcsolatfejlesztési referens által a Modulo rendszerben elektronikusan felrögzítésre került Külföldi kiutazási engedély kérelem teljes körű jóváhagyása
			* támogatási szerződés megkötése
			* kiutazás
			* a fogadó szervezet/intézmény által aláírt eredeti Erasmus+ időtartam igazolás (Certificate of Attendance) és a Beszámoló leadása a Nemzetközi Stratégiai és Kapcsolatfejlesztési Osztályra, az EU Survey felületen kitöltendő online beszámoló benyújtása
			* zöld utazás esetén az utazási bizonylatok leadása a Nemzetközi Stratégiai és Kapcsolatfejlesztési Osztályra

Az aláírt mobilitási megállapodás (Mobility Agreement) dokumentum birtokában a pályázó kiutazása előtt az Erasmus ösztöndíj teljes összegét rögzítő támogatási szerződést köteles kötni. A pályázó a mindenkor hatályos szabályok szerint aláírt támogatási szerződés és a jóváhagyott elektronikus Külföldi kiutazási engedély birtokában jogosult a kiutazásra.

**IX. A támogatás folyósítása**

A támogatott pályázatok esetén az EKKE támogatási szerződést köt a pályázókkal. Az ösztöndíj **első részlete (80%)** kiutalásának feltétele a támogatási szerződés aláírása és az elektronikus Külföldi kiutazási engedély kérelem teljes körű jóváhagyása. Az összeget a Pénzügyi Csoport legkésőbb a kiutazást megelőző 3. munkanapig utalja át a kiutazó által megjelölt bankszámlára az alábbiak szerint:

- amennyiben a kiutazó euró devizanemű bankszámlára kéri a napidíjat, a napidíj összegének átutalása euróban,

- amennyiben a kiutazó forint vagy más, nem euró devizanemű bankszámlára kéri a napidíjat, úgy a bruttó 68 EUR/napnak megfelelő összeg átutalása a kifizetést megelőző hónap 15. napján érvényes MNB középárfolyamon számított forintértéket alapul véve történik. (Amennyiben ez munkaszüneti nap, úgy az elszámolás az azt megelőző utolsó munkanap MNB árfolyamán történik.)

A hazaérkezést követően a kiutazó leadja az Erasmus+ időtartam igazolás (Certificate of Attendance STT) dokumentumot és a szakmai úti beszámolót, valamint zöld utazás esetén az utazás bizonylatait a Nemzetközi Stratégiai és Kapcsolatfejlesztési Osztályra, valamint az EU Survey felületen kitölti az online értékelést. Az ösztöndíj **második részletét (20%)** a beszámolók benyújtását és az eredeti aláírt Erasmus+ időtartam igazolás (Certificate of Attendance), továbbá zöld utazás esetén az utazási bizonylatok leadását követően utalja ki az Egyetem.

**X. A pályázatok értékelésének szempontjai**

 A Nemzetközi Bizottság központilag meghatározta a pályázatok elsődleges értékelési szempontjait. A nemzetközi pályázatok bírálata az elsődleges értékelési szempontok alapján történik, figyelembe véve a pályázat illeszkedését a Pályázati felhívás célkitűzéseihez; a pályázat kidolgozottságát; a megvalósítandó feladat szakmai jelentőségét, újdonságtartalmát, annak gazdaságban betöltött szerepét, valamint a projektterv realitását, megalapozottságát.

1. **Pályázó szakmai kvalitása**

A pályázó szakmai kvalitása, eddig elért szakmai eredményei és a pályázathoz kapcsolódó szakmai tevékenységei. Egyetemi stratégiához illeszkedő tevékenység folytatásának bemutatása.

* Oktató és kutató esetén:
* A pályázó szakmai kvalitása, eddig elért – a tudományos publikációk számában, minőségében, valamint azok nemzetközi hatásában mért tudományos és kutatási eredményei;
* idegennyelven tartott kurzusok
* Funkcionális munkatárs esetén:
* A pályázó szakmai kvalitása, eddig elért szakmai eredményei és a pályázathoz kapcsolódó szakmai tevékenységei. Egyetemi stratégiához illeszkedő tevékenység folytatásának bemutatása.

Az elbírálás során alkalmazott elsődleges kritériumok:

* + korábbi részvétel Erasmus mobilitásokon;
	+ az EKKE-n töltött szolgálati idő;
	+ hozzájárulás az Erasmus+ mobilitási és egyéb nemzetközi projektek lebonyolításához;
	+ munkaterv;
	+ az intézetvezető általi értékelés.
1. **Az együttműködés minősége**

A pályázónak részleteznie kell, hogy az adott partnerország intézményeivel milyen korábbi, hasonló projektekben szerzett tapasztalatai vannak (amennyiben vannak korábbi tapasztalatok). Továbbá szükséges bemutatnia, hogyan kerülnek meghatározásra az intézményközi megállapodásban az intézményesíthető személyes kapcsolatok.

1. **A projektterv/munkaterv és a megvalósítás minősége**

A pályázónak be kell mutatnia a mobilitási projekt különböző szakaszait. A beadott munkaterv, a várható eredmények és a munkaidő-ráfordítás realitása és összhangja. Az értékelési eljárásban fontos szempont az összhang és az arányosság fennállása a munkatervben tervezett tevékenységek és a várható eredmények, valamint a projektben résztvevők összesített időráfordítás (FTE) értékei között.

1. **Hatás és disszemináció**

A pályázónak be kell mutatnia, milyen hatást várnak a képzési tevékenységtől a résztvevők, kedvezményezettek és a partnerszervezetek szempontjából helyi, regionális és nemzeti szinten. Ismertetnie kell továbbá, hogy milyen intézkedéseket terveznek a projekt eredményeinek terjesztése (disszemináció) kapcsán intézményi szinten, mind a program-, mind a partnerországokban (amennyiben az utóbbi releváns).

1. **A mobilitási program hasznosulása, motiváció**

A pályázónak be kell mutatnia, hogy a külföldön végzett képzési célú tevékenység mennyiben járul hozzá az EKKE-n történő munkavégzés, illetve a releváns kar/intézet/tanszék oktatási színvonalának növeléséhez, tantervfejlesztéséhez, idegen nyelvi kurzusok fejlesztéséhez, vagy a fogadó intézmény oktatási/képzési kínálatának fejlesztéséhez, továbbá milyen eredményt/hasznosulást vár a külföldi képzési tevékenységtől személyes karrierjében. Szükséges bemutatni, hogy mely vendégelőadó(ka)t és milyen céllal, milyen tevékenység keretében tervezi meghívni a partnerintézménytől, hogyan valósítható meg a bejövő (incoming) mobilitás fejlesztése, hogyan segíti ez az út az oktatói/munkatársi/hallgatói mobilitást.

Motivációként szükséges bemutatni, hogy a jelenlegi projekten kívül milyen egyéb tevékenységeket tervez, vagy vállal-e nemzetközi kapcsolatok program-népszerűsítő tevékenységben való részvételt.

**A támogathatóság feltétele:**

A pályázatok a Külföldi kiutazási szabályzatban meghatározott szempontok alapján és a rendelkezésre álló források figyelembe vételével kerülnek támogatásra.

A támogatási igényeket az egyes költségvetési sorok szerint lehet jóváhagyni, a költségvetési keretek kimerüléséig.

**XI. Beszámoló**

A projektben résztvevő a hazaérkezésétől számított 7 napon belül köteles Beszámolót készíteni és azt beküldeni a Nemzetközi Stratégiai és Kapcsolatfejlesztési Osztályra, valamint beküldeni az EU Survey felületen kitöltendő online beszámolót. A beszámolók mulasztásának következménye a mobilitási támogatás fennmaradó 20%-nak visszatartása, illetve további mobilitási lehetőségekből való kizárás.

**További információért forduljon a Nemzetközi Stratégiai és Kapcsolatfejlesztési Osztályhoz a honlapon található elérhetőségeken.**